กูรูผสานเสียงคาด “คิม จอง อึน” เล็งยิงขีปนาวุธต้อนรับ “โจ ไบเดน” นั่งปธน.คนใหม่
กูรูผสานเสียงคาด "คิม จอง อึน" เล็งยิงขีปนาวุธต้อนรับ "โจ ไบเดน" นั่งปธน.คนใหม่
27 พ.ย. 2563

บรรดาผู้เชี่ยวชาญคาดการณ์ว่า นายคิม จอง อึน ผู้นำสูงสุดของเกาหลีเหนือ จะต้อนรับ นายโจ ไบเดน ว่าที่ประธานาธิบดีสหรัฐฯ ด้วยการทดสอบยิงขีปนาวุธหรืออาวุธนิวเคลียร์หลังจากที่นายไบเดนเข้ารับตำแหน่ง เช่นเดียวกับที่เคยทำเมื่อครั้งที่อดีตประธานาธิบดีบารัค โอบามา และประธานาธิบดีโดนัลด์ ทรัมป์ เข้ารับตำแหน่ง
ด้าน นายซู คิม นักวิเคราะห์นโยบายจากองค์กรวิจัย Rand Corp ซึ่งเคยทำงานให้กับสำนักข่าวกรองกลางสหรัฐฯ (CIA) แสดงความเห็น “ไม่ว่าใครจะเข้ามารับตำแหน่งประธานาธิบดีก็ตาม เกาหลีเหนือก็ไม่มีทีท่าว่าจะเปลี่ยนแปลงพฤติกรรมหรือยุทธศาสตร์ที่มีต่อสหรัฐ ขีปนาวุธกลายเป็น ‘วิถีปฏิบัติ’ ซึ่งคิม จอง อึน จะยังคงสร้างและใช้ข่มขู่ กลยุทธ์นี้พิสูจน์แล้วว่าใช้ได้ผลมาเป็นสิบๆ ปี ในเมื่อมันได้ผล จึงไม่มีเหตุผลที่จะต้องเปลี่ยน”
ทั้งนี้ ผู้เชี่ยวชาญคาดว่า ขีปนาวุธที่นายคิม จอง อึน น่าจะใช้ทดสอบยิงเพื่อทักทายนายไบเดนก็คือ ขีปนาวุธข้ามทวีป (ICBM) ซึ่งอาจมีการใช้จรวดชนิดใหม่ที่เกาหลีเหนือเคยนำมาใช้ในพิธีสวนสนามเมื่อเดือนต.ค.ที่ผ่านมา โดยขีปนาวุธดังกล่าวได้รับการออกแบบให้สามารถติดหัวรบนิวเคลียร์ได้หลายหัวเพื่อให้ยิงได้ไกลถึงสหรัฐ
ด้าน เมลิซซา แฮนแฮม ผู้เชี่ยวชาญอาวุธด้านนิวเคลียร์และรองผู้อำนวยการเครือข่าย Open Nuclear Network ระบุว่า เกาหลีเหนือจำเป็นต้องทดสอบยิงขีปนาวุธชนิดใหม่เพื่อแสดงให้ฝ่ายตรงข้ามเห็นว่าตนเองก็ทำได้ และมีโอกาสที่เกาหลีเหนือจะทำเช่นนั้นเมื่อพร้อม ซึ่งตอนนี้รอเพียงแค่ให้ขีปนาวุธข้ามทวีปมีความแม่นยำพอที่จะขัดขวางสหรัฐได้
ทั้งนี้ เกาหลีเหนือได้ทดสอบยิงจรวดพิสัยไกลและอาวุธนิวเคลียร์เมื่อครั้งที่บารัค โอบามา เข้ารับตำแหน่งประธานาธิบดีสหรัฐเพียงไม่กี่เดือนในปี 2552
ส่วนประธานาธิบดีโดนัลด์ ทรัมป์ก็ได้รับการต้อนรับสู่ทำเนียบขาวด้วยการทดสอบยิงขีปนาวุธหลายชุด จนนำไปสู่การยิงขีปนาวุธข้ามทวีปในเดือนพ.ย. 2560 ซึ่งบรรดาผู้เชี่ยวชาญกล่าวในขณะนั้นว่า เกาหลีเหนืออาจถึงขั้นยิงหัวรบนิวเคลียร์ไปยังสหรัฐฯ